Polisiebeamptes vas na rooftogTwee polisiebeamptes is in Pretoria in hegtenis geneem in verband met ŉ rooftog by ŉ selfoonwinkel. Lt.genl. Lesetja Mothiba, provinsiale polisiekommissaris, sê die twee konstabels, onderskeidelik 31 en 36 jaar oud, is Woensdag in Nelmapius in hegtenis geneem na ŉ rooftog in Moreletapark. “Daar word beweer dat vyf verdagtes na die perseel gekom het, twee was gewapen. Hulle het die eienaar gedwing om die kluis oop te sluit en met ŉ onbekende aantal selfone gevlug.” Mothiba sê met die arrestasies van die polisiebeamptes is daar op die gesteelde selfone sowel as skootrekenaars beslag gelê. Die polisie het ook op R16 000 en drie vuurwapens beslag gelê. Mothiba sê ŉ interne ondersoek sal saam die kriminele ondersoek gedoen word. Die konstabels sal Vrydag in die Pretoria-Noord-landdroshof verskyn op twee aanklagte van sakeroof. Die polisie soek steeds na die ander drie verdagtes.